Montes de Oca (Costa Rica)

Montes de Oca er en kanton i provinsen San José i Costa Rica. Den ligger øst for hovedstaden San José, og utgjør en del av dens storbyområde. Kantonen hadde 49 132 innbyggere i 2011, fordelt på 15,16 km². Administrasjonssentrum er San Pedro.

Montes de Oca er kjent for sin omfattende handelsvirksomhet, tallrike universiteter og studentliv. Landets største og mest prestisjefylte universitet, Universidad de Costa Rica, ligger her. Det er også en rekke private universiteter i kantonen. Montes de Oca er i dag en av de rikeste og mest urbaniserte kantonene i provinsen San José.

Historie 
Før den spanske koloniseringa var området som i dag er Montes de Oca, en del det vestlige huetar-kongedømmet, som var styrt av cacique Garavito da spanjolene ankom.

Rundt 1700 var San Pedro en landsby med navnet Santiago de la Granadilla. Seinere bytta den navn til Villa de San Pedro del Mojón. Mojón er et geografisk landemerke, og refererte til at landsbyen markerte San Josés yttergrense. Blant de første innbyggerne var José María Sequeira, Baltazar Cordero, José María Delgado, Idelfonzo Rojas, Julián Villalobos, Blas Quesada, Santiago Castillo, José Nicolás Prado, Marcelino Zúñiga, Santana Sibaja, Ceferino Quesada, José María Muñoz. I denne perioden var jordbruk den viktigste næringsveien i området, og de fleste av innbyggerne var kaffebønder.

Der hvor Parque John F. Kennedy ligger i dag, var det tidligere en hvileplass for dyra til de gjennomreisende som skulle til San José fra Cartago, ettersom de ikke kunne ri inn i sentrum av hovedstaden før klokka seks om morgenen. Her oppsto det også en trefning i oktober 1835 som følge av den såkalte Ligakrigen.

I perioden til Bernardo Augusto Thiel Hoffmann, Costa Ricas andre biskop, ble den første kirka i San Pedro, dedikert til Sankt Peter, reist. Dagens kirke stammer fra 1958.

2. august 1915 ble kantonen Montes de Oca oppretta, da den ble skilt ut fra San José. Den ble oppkalt etter Faustino de Montes de Oca, en innbygger som gjorde mye for lokalsamfunnet i andre halvdel av 1800-tallet. San Pedro fikk status som villa, og ble kantonens administrasjonssentrum. Det første kantonstyret samla seg i januar året etter, og besto av Ramón Hernández Loría, Vidal López Aguilar og Timoteo Aguilar.

Universidad de Costa Rica åpna sin første bygning i San Pedro i 1950. Den er i dag kantonens viktigste institusjon. 14. november 1961 fikk San Pedro bystatus (ciudad).

Geografi 
Kantonen Montes de Oca grenser til San José i vest, Curridabat i sør, Cartago i øst og Goicoechea i nord. Fra San Pedro er det bare tre kilometer inn til San José sentrum.

San Pedro sentrum, som ligger helt vest i kantonen, befinner seg på en høyde av om lag 1200 moh. Østover i kantonen stiger høyden hele veien, og den aller østligste delen ligger på hele 1900 moh. Montes de Oca får vanntilførsel fra elvene Torres, med sideelvene Patal, Salitrillos og Negritos; Ocloro og Poró.

Gjennomsnittstemperaturen ligger på rundt 20 °C.

Distrikter 
Montes de Oca er delt inn i fire distrikter:
 San Pedro
 Sabanilla
 Mercedes
 San Rafael

Referanser

Eksterne lenker 
 
 Kart over Montes de Oca fra IFAM
 Montes de Oca hos Sitiosdecostarica.com
 Montes de Oca hos Discovery Travel World

Costaricanske kantoner
Bosetninger etablert i 1915
1910-årene i Costa Rica
1915 i Nord-Amerika